ภัทรทิ้งหุ้นตุนกำไร20%รอเก็บ
ภัทร ขายหุ้นในพอร์ต 1 ใน 3 เดือน ก.ค.
1 ก.ย. 2554

ภัทร ขายหุ้นในพอร์ต 1 ใน 3 เดือน ก.ค. 
ฟันกำไร 20% จะเก็บคืนเมื่อไรขอดูข้อมูลต่างประเทศ 1 เดือนก่อนลุย
นายอภินันท์ เกลียวปฏินนท์ ประธานเจ้าหน้าที่บริหาร บริษัทหลักทรัพย์ ภัทร เปิดเผยว่า บริษัทได้ขายหุ้นในพอร์ตลงทุนออกมาประมาณ 1 ใน 3 ของมูลค่าพอร์ต เมื่อช่วงต้นไตรมาส 3 ที่ผ่านมา เนื่องจากดัชนีหุ้นมีความผันผวนต่อการเปลี่ยนแปลงของเศรษฐกิจโลก 
ทั้งนี้ บริษัทเลือกขายหุ้นในกลุ่มที่มีความเชื่อมโยงเศรษฐกิจโลก เช่น ส่งออก ส่วนหุ้นที่ยังถือลงทุนต่อไปได้ เป็นกลุ่มที่มีรายได้พึ่งพิงการบริโภคในประเทศ เช่น ค้าปลีก 
ส่วนจะกลับเข้าซื้อหุ้นเมื่อไรนั้น บริษัทจะใช้เวลาพิจารณาอีก 1 เดือน เพื่อรอดูสถานการณ์ว่าจะเข้าลงทุนอย่างไรหรือไม่ เพราะในช่วง 1 เดือนนี้จะมีเหตุการณ์สำคัญที่ต้องติดตามใกล้ชิด เช่น การประชุมของธนาคารกลางสหรัฐ (เฟด) และนโยบายของกลุ่มยุโรปต่อการแก้ปัญหาเศรษฐกิจ
สำหรับผลตอบแทนของพอร์ตจากการขายหุ้นออกไปนั้น หากเป็นงบเดี่ยวจะมีผลตอบแทนประมาณ 4-5 เท่าของการเพิ่มขึ้นของดัชนีหุ้น หรือประมาณ 20% รับรู้ในไตรมาส 3 นี้ โดยรวมทุกธุรกิจทั้งรายได้และกำไรจะดีขึ้นเมื่อเทียบกับไตรมาส 2 
นายอภินันท์ กล่าวว่า บริษัทได้กำหนดเป้าหมายว่าจะมีการบริหารความมั่งคั่งให้กับลูกค้าส่วนบุคคล (ไพรเวตเวลท์) ให้ได้ 2 แสนล้านบาท และสร้างผลตอบแทนให้ได้ตามความต้องการของลูกค้า หากเป็นการลงทุนในหุ้นทั้งหมดควรจะมีผลตอบแทน 15% และบริษัทคาดว่าจะได้รับค่าธรรมเนียมจากการให้บริการรวมในอัตรา 0.5% 
อย่างไรก็ตาม เป้าหมายดังกล่าวเป็นแผนภายใน 3 ปีข้างหน้า ปัจจุบันบริษัทมีไพรเวตเวลท์ในระดับ 1.4 แสนล้านบาท และได้รับค่าธรรมเนียม 0.4%